บอร์ด AP ไฟเขียวขาย 2 บ.ย่อย หวังพัฒนาอสังหาฯโดยตรง
บอร์ด AP ไฟเขียวขายหุ้นบริษัทย่อย "เอพี เอ็มอี 4-เอพี เอ็มอี 5" ให้ "พรีเมียม เรสซิเดนท์" เพื่อพัฒนาอสังหาฯโดยตรง
26 ก.ย. 2560

บริษัท เอพี (ไทยแลนด์) จำกัด (มหาชน) หรือ AP ระบุว่า จากมติที่ประชุมคณะกรรมการบริษัทครั้งที่ 10/2560 ซึ่งประชุมเมื่อวันที่ 26 กันยายน 2560 คณะกรรมการได้อนุมัติการลงนามในเอกสารการโอนหุ้น ภายใต้สัญญาร่วมทุน ลงวันที่ 11 มีนาคม 2559 ผ่านทางบริษัท พรีเมียม เรสซิเดนท์ จำกัด หรือ PR
โดยเป็นบริษัทในเครือ (ถือหุ้นร่วมกันระหว่าง บริษัท เอพี ไทยแลนด์) จำกัด (มหาชน) กับ บริษัท เอ็มเจอาร์ไอ (ประเทศไทย) จำกัด หรือ MJRT ในอัตราส่วนร้อยละ 51:49 ตามลำดับ
ทั้งนี้ บริษัท เอ็มเจอาร์ไอ (ประเทศไทย) จำกัด ไม่เป็นบุคคลที่เกี่ยวโยงของบริษัท ตามประกาศคณะกรรมการกำกับตลาดทุนที่ ทจ. 21/2551 และกฎเกณฑ์ที่เกี่ยวข้อง
โดยในวันที่ 26 กันยายน 2560 บริษัทได้ลงนามในเอกสารการโอนหุ้น เพื่อทำการขายหุ้นในบริษัท เอพี เอ็มอี 4 จำกัด หรือ APME4 จำนวน 100,000 หุ้น ในราคา 18,999,970 บาท และบริษัท เอพี เอ็มอี 5 จำกัด หรือ APME5 จำนวน 100,000 หุ้น ในราคา 19,999,970 บาท ให้กับบริษัท พรีเมียม เรสซิเดนท์ จำกัด